**General-polkovnik** — Azərbaycan hərbi birləşmələrində və dövlət orqanlarında verilən ali rütbə. Ali hərbi və ali xüsusi olmaqla iki əsas qrupa bölünür. Ordu generalından və onun analoji rütbələrindən aşağı olsa da, Azərbaycan Silahlı Qüvvələrində və gömrük orqanlarında indiyədək verilmiş ən yüksək rütbədir. General-polkovnik rütbəsi, əsasən, hərbi birləşmə və dövlət orqanı rəhbərlərinə verilir.

Tarixi
------

SSRİ dövründə general-polkovnik rütbəsi 7 may 1940-cı ildə təsis edilmiş və Fəhlə-Kəndli Qırmızı Ordusunun ali zabit heyətinə verilmişdir. Böyük Vətən müharibəsi illəri və sonrakı illərdə bu rütbə müxtəlif qruplara bölünərək ittifaq respublikalarda, eləcə də Azərbaycan SSR-də verilmişdir. Sovet hakimiyyəti dövründə bu rütbəni yalnız Tofiq Ağahüseynov almışdır. O, müstəqillik dövründə də bu rütbəni daşımışdır.

Azərbaycan 1991-ci ildə SSRİ-nin tərkibindən çıxaraq müstəqilliyini əldə etdikdən sonra general-polkovnik rütbəsinin verilməsinə davam edilmişdir. Müstəqil Azərbaycanda bu rütbəyə 25 may 1998-ci ildə Azərbaycanın həmin dövrdəki müdafiə naziri Səfər Əbiyev layiq görülmüşdür. İlk gömrük xidməti general-polkovniki rütbəsini isə 17 yanvar 2002-ci ildə Kəmaləddin Heydərov almışdır. Kəmaləddin Heydərov general-polkovnik hərbi rütbəsini də almaqla həm ali xüsusi, həm də ali hərbi rütbə almış yeganə şəxsdir.

Təsnifatı
---------

"Xüsusi, hərbi və diplomatik rütbələrin ixtisas dərəcələri ilə qarşılıqlı uyğunlaşdırılması Qaydası"na əsasən general-polkovnik rütbəsi hərbi dəniz donanmasındakı olan admiral ali hərbi rütbəsinə, prokurorluq və ədliyyə orqanlarındakı I dərəcəli dövlət ədliyyə müşaviri ali xüsusi rütbəsinə, miqrasiya orqanlarındakı I dərəcəli dövlət miqrasiya xidməti müşaviri ali xüsusi rütbəsinə, daxili işlər orqanlarındakı polis general-polkovniki ali xüsusi rütbəsinə, gömrük orqanlarında gömrük xidməti general-polkovniki ali xüsusi rütbəsinə, vergi orqanlarındakı 1-ci dərəcəli dövlət vergi xidməti müşaviri ali xüsusi rütbəsinə, fövqəladə və səlahiyyətli səfir diplomatik rütbəsinə, eləcə də dövlət qulluğunda 1-ci dərəcə dövlət müşaviri ixtisas dərəcəsinə uyğundur.

Azərbaycanda hərbi birləşmələr və dövlət orqanlarında general-polkovnik rütbəsi aşağıdakı kimi bölünür:

* Azərbaycan Ordusu və digər silahlı birləşmələrdə — general-polkovnik ali hərbi rütbəsi;
* Daxili işlər orqanlarında — polis general-polkovniki ali xüsusi rütbəsi;
* Gömrük orqanlarında — gömrük xidməti general-polkovniki ali xüsusi rütbəsi;
* Ədliyyə orqanlarında — ədliyyə general-polkovniki ali xüsusi rütbəsi.

Bundan əlavə, daxili işlər orqanlarında daxili xidmət general-polkovniki ali xüsusi rütbəsi də mövcud olmuşdur. Azərbaycan Respublikası Fövqəladə Hallar Nazirliyinin yaradılması ilə 10 oktyabr 2006-cı ildə bu rütbə ləğv edilmişdir.

Tibb xidməti general-polkovniki ali hərbi və xüsusi rütbələri, ədliyyə general-polkovniki ali hərbi rütbəsi isə mövcud deyil.

Fərqlənmə nişanları
-------------------

### Poqonlar

Rəhbər vəzifədə çalışan şəxslərin poqonları sünbül təsviri ilə haşiyələnir. Mərasim geyimlərində isə poqonların üzərinə qızılı rəngdə örtük çəkilir.

| Ali hərbi rütbələr | Ali xüsusi rütbələr |
| --- | --- |
|  |  |  |  |  |  |  |  |  |  |  |  |  |
| Azərbaycan Ordusu və digər silahlı birləşmələrdə | Azərbaycan Ordusu və digər silahlı birləşmələrdə rəhbər vəzifədə | Hərbi Hava Qüvvələrində | Dövlət Sərhəd Xidmətində | Dövlət Sərhəd Xidmətinin rəisi vəzifəsində | Dövlət Təhlükəsizliyi Xidmətində | Dövlət Təhlükəsizliyi Xidmətinin rəisi vəzifəsində | Xarici Kəşfiyyat Xidmətində | Xarici Kəşfiyyat Xidmətinin rəisi vəzifəsində | Daxili işlər orqanlarında | Gömrük orqanlarında | Dövlət Gömrük Komitəsinin sədri vəzifəsində | Ədliyyə və prokurorluq orqanlarında |

Həmçinin bax
------------

* General-leytenant
* General-mayor
* Azərbaycan generallarının siyahısı

İstinadlar
----------